DA ‘gereed om nasionaal te regeer’Mmusi Maimane, leier van die DA (Foto: Twitter via ANA) DA-leier Mmusi Maimane is onbestrede benoem om sy posisie as die DA se federale leier te behou in aanloop tot die party se federale kongres wat op 7 en 8 April by die Tshwane Events-sentrum sal plaasvind. Anchen Dreyer, die DA- federale raad se hoofverkiesingsbeampte, het Sondag gesê James Selfe, die voorsitter van die DA se federale raad, is ook onbestrede benoem. Daar is vier nominasies ontvang vir die posisie as adjunkvoorsitter van die DA- federale raad, naamlik Haniff Hoosen, Natasha Mazzone, Nkhumeni Ramulifho en Thomas Charles Ravenscroft Walters. Drie nominasies is ontvang vir die posisie as federale voorsitter, naamlik Annelie Lotriet, Solly Tshepiso Msimanga en Athol Trollip. Rollence Molamu Mabula, Ndwakhulu Greaterman Mafanedza, Ivan Henry Meyer, Nkele Malapo, Refiloe Nt’sekhe, Dumisani Sibusiso Thwala, Desiree van der Walt en Mike Waters is onderskeidelik genomineer vir die drie posisies as adjunk- federale voorsitter. Dion George en Alf Lees is onderskeidelik genomineer as voorsitter: federale finansies. Dreyer het gesê die komende kongres sal die grootste nóg in die geskiedenis van die DA wees, met meer as 2 000 afgevaardigdes van oor die land wat dit sal bywoon. Volgens Dreyer sal die kongres dit weerspieël dat die DA “die mees diverse party in Suid-Afrika” is, asook hoe die party eksponensieel gegroei het sedert 2015 toe daar net meer as 1 200 afgevaardigdes was. “Die kongres sal ten toon stel hoe die DA die enigste party is wat nog in elke verkiesing in demokratiese Suid-Afrika gegroei het, asook hoe die party wat 16 miljoen Suid-Afrikaners regeer wel beduidende vordering gemaak het om dienste aan Suid-Afrikaners te lewer sedert die vorige kongres in 2015. Die nominasieproses is die eerste stap om ŉ leierskap te verkies wat die party sal lei deur die veldtogtydperk in aanloop tot 2019 en daarna,” het sy gesê. “Die DA is trots op die feit dat die provinsiale kongresse gehou is sonder dat daar enige geskille verklaar is. Al die prosesse soos voorgehou deur die federale grondwet is gevolg en ons sal voortgaan om die federale kongres ook so vlot te laat verloop.” Dreyer het beklemtoon die DA maak gereed om ŉ nasionale regering te wees en het reeds in metro’s soos Tshwane, Johannesburg, Nelson Mandelabaai en Kaapstad bewys dat die party “ŉ regering kan bied wat korrupsievry is en almal bedien”.